REGOLAMENT TAL-KUNSILL (KE) Nru 569/2008
tat-12 ta’ Ġunju 2008
li jemenda r-Regolament Nru 11 dwar l-abolizzjoni tad-diskriminazzjoni fir-rati u l-kondizzjonijiet tat-trasport, fl-implimentazzjoni ta’ l-Artikolu 79(3) tat-Trattat li jistabbilixxi l-Komunità Ekonomika Ewropea
L-KUNSILL TA’ L-UNJONI EWROPEA,
Wara li kkunsidra it-Trattat li jistabbilixxi l-Komunità Ewropea, u b’mod partikolari l-Artikolu 75(3) tiegħu,
Wara li kkunsidra il-proposta mill-Kummissjoni,
Wara li kkunsidra l-opinjoni tal-Kumitat Ekonomiku u Soċjali Ewropew (1),
Billi:
Ir-regoli Komunitarji meħtieġa skond l-Artikolu 75 tat-Trattat sabiex jiġu aboliti ċerti tipi ta’ diskriminazzjoni, rigward it-trasport fuq l-art fi ħdan il-Komunità, kienu ġew stipulati fir-Regolament Nru 11 (2). Sabiex jitnaqqsu l-piżijiet amministrattivi fuq in-negozji, dak ir-Regolament għandu jiġi ssimplifikat billi jiġu eliminati r-rekwiżiti skaduti u mhux meħtieġa u, b’mod partikolari, ir-rekwiżit li tinżamm, fuq il-karta, ċerta informazzjoni li, bħala riżultat tal-progress tekniku, issa hi disponibbli fis-sistemi tal-kontabbiltà tat-trasportaturi,
ADOTTA DAN IR-REGOLAMENT:
Artikolu 1
Ir-Regolament Nru 11 huwa b'dan emendat kif ġej:
(1)
l-Artikolu 5 għandu jitħassar;
(2)
l-Artikolu 6 għandu jiġi emendat kif ġej:
(a)
fil-parargafu 1, għandhom jitħassru l-ħames u s-sitt inċiżi;
(b)
fil-paragrafu 2, għandha titħassar it-tielet sentenza;
(c)
il-paragrafu 3 għandu jiġi sostitwit bit-test segwenti:
“3. Fejn dokumenti eżistenti bħal noti tal-konsenja jew kwalunkwe dokument ieħor tat-trasport jagħtu d-dettalji kollha speċifikati fil-paragrafu 1 u, flimkien mas-sistemi tar-reġistrazzjoni u kontabbiltà tat-trasportaturi, jippermettu li ssir verifika sħiħa tar-rati u l-kondizzjonijiet tat-trasport, sabiex il-forom ta’ diskriminazzjoni msemmija fl-Artikolu 75(1) tat-Trattat jistgħu b'hekk jiġu aboliti jew evitati, it-trasportaturi ma għandhomx ikunu meħtieġa jintroduċu dokumenti ġodda.”
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 12 ta’ Ġunju 2008.